Diari Oficial de la Generalitat Valenciana


Sumari del DOGV 7851, del 16-08-2016 (2016/6495)

RESOLUCIÓ de 5 d'agost de 2016, de la Conselleria d'Educació, Investigació, Cultura i Esport, per la qual es creen els centres de formació, innovació i recursos educatius (CEFIRE) generals d'Elx, Gandia i Sagunt i els CEFIRE específics d'Educació Inclusiva, Educació Infantil, Plurilingüisme, Àmbit Científic Tecnològic i Matemàtic, Àmbit Humanístic i Social i Àmbit Artisticoexpressiu.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7851

Data del DOGV
:   16-08-2016

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2016/6495


Data del document
:   05-08-2016

Organisme emissor
:   Conselleria d'Educació, Investigació, Cultura i Esport

Tipus de document
:   Resolució

Correcció d'errades

 Descriptors 

:   * Conselleria d'Educació, Investigació, Cultura i Esport
    * centre d'ensenyament

RESOLUCIÓ de 5 d'agost de 2016, de la Conselleria d'Educació, Investigació, Cultura i Esport, per la qual es creen els centres de formació, innovació i recursos educatius (CEFIRE) generals d'Elx, Gandia i Sagunt i els CEFIRE específics d'Educació Inclusiva, Educació Infantil, Plurilingüisme, Àmbit Científic Tecnològic i Matemàtic, Àmbit Humanístic i Social i Àmbit Artisticoexpressiu. [2016/6495]  
La Llei Orgànica 2/2006, de 3 de maig, d'Educació, estableix en l'article 2.2 que «els poders públics prestaran una atenció prioritària al conjunt de factors que afavoreixen la qualitat de l'ensenyament i, en especial, la qualificació i formació del professorat, el seu treball en equip, la dotació de recursos educatius, la investigació, l'experimentació i la renovació educativa». En l'article 102 considera la formació permanent com un dret i una obligació del professorat així com una responsabilitat de les administracions educatives i dels centres docents i estableix orientacions sobre els continguts que s'han de contemplar en els programes de formació permanent del professorat. Així mateix en l'article 103 estableix que «les administracions educatives planificaran les activitats de formació del professorat de centres públics, garantiran una oferta diversificada i gratuïta d'aquestes activitats i establiran les mesures oportunes per afavorir la participació del professorat en elles.»  
  
El Decret 231/1997, de 2 de setembre, del Govern Valencià, pel qual es regula la creació, estructura i funcionament dels centres de formació, innovació i recursos educatius de la Comunitat Valenciana, estableix en l'article 2.1 la competència d'aquesta conselleria per a crear i suprimir centres de formació, innovació i recursos educatius de la Comunitat Valenciana, així com el desenvolupament de la seua estructura, organització i funcionament, i en l'article 2.2 la competència per a crear i suprimir centres de formació, innovació i recursos educatius específics, la plantilla i els òrgans de participació dels quals podran ser regulats de manera singular.  
L'adequada atenció a les creixents necessitats de formació dels centres educatius no universitaris i dels professionals que hi exerceixen la seua tasca requereix la millora i de l'ampliació de l'actual xarxa CEFIRE, establida en l'Ordre 64/2012, de 26 d'octubre, de la Conselleria d'Educació, Formació i Ocupació, per la qual es desenvolupa el Decret 231/1997, de 2 de setembre, pel qual es regula la creació, estructura i funcionament dels centres de formació, innovació i recursos educatius de la Comunitat Valenciana. En aquest sentit, l'increment d'assessories en els CEFIRE existents i la creació de nous CEFIRE generals i específics permetrà millorar la capacitat i competència professional del professorat i per tant l'atenció educativa a l'alumnat, i afavorirà la millora de l'ensenyament i la qualitat del sistema educatiu.  
  
Per tot el que s'ha exposat anteriorment, fent ús de l'autorització conferida per la disposició final del Decret 231/1997, vista la proposta de la Secretaria Autonòmica d'Educació i Investigació de data 3 d'agost de 2016, i en virtut de les facultats que em confereix l'article 28, apartat e de la Llei 5/1983, de 30 de desembre, del Consell, resolc:  
  
  
Primer. Objecte  
Aquesta resolució té com a objecte l'ampliació de la xarxa de centres de formació establerta en l'Ordre 64/2012, de 26 d'octubre, de la Conselleria d'Educació, Formació i Ocupació, mitjançant la creació de nous centres de formació, innovació i recursos educatius (d'ara en avant CEFIRE).  
  
Segon. Creació de nous CEFIRE  
1. Es creen els CEFIRE generals amb seus a Elx, Gandia i Sagunt. El seu àmbit d'actuació serà l'establert en l'annex, en el qual es determinaran també els àmbits d'actuació dels CEFIRE generals amb seus a Alacant, Castelló de la Plana, Elda, Orihuela, Torrent, València, Vinaròs i Xàtiva. La Secretaria Autonòmica d'Educació i Innovació podrà ajustar els àmbits d'actuació de cada CEFIRE per a cobrir necessitats específiques.  
2. L'estructura, organització i funcionament dels nous CEFIRE generals creats es regirà pel que disposa l'Ordre 64/2012, de 26 d'octubre, de la Conselleria d'Educació, Formació i Ocupació.  
  
3. Es creen els següents CEFIRE específics:  
- CEFIRE específic d'Educació Inclusiva.  
- CEFIRE específic d'Educació Infantil.  
- CEFIRE específic d'Àmbit Científic, Tecnològic i Matemàtic.  
  
- CEFIRE específic de Plurilingüisme.  
- CEFIRE específic d'Àmbit Humanístic i Social.  
- CEFIRE específic d'Àmbit Artisticoexpressiu.  
4. Els CEFIRE específics, en coordinació amb els CEFIRE generals, donaran cobertura a tots els centres educatius de la Comunitat Valenciana.  
5. La Secretaria Autonòmica d'Educació i Investigació determinarà les seus, l'estructura, l'organització i les funcions dels CEFIRE específics.  
  
Tercer. Producció d'efectes  
Aquesta resolució entrarà en vigor l'endemà de la seua publicació en el Diari Oficial de la Comunitat Valenciana.  
  
De conformitat amb el que estableixen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei reguladora de la jurisdicció contenciosa administrativa, contra el present acte, que posa fi a la via administrativa, es podrà interposar un recurs potestatiu de reposició o plantejar directament un recurs contenciós administratiu, en els terminis i davant dels òrgans que s'indiquen a continuació:  
  
a) El recurs de reposició haurà d'interposar-se davant d'aquesta conselleria en el termini d'un mes a comptar de l'endemà de la seua publicació.  
b) El recurs contenciós administratiu haurà de plantejar-se davant del Tribunal Superior de Justícia de la Comunitat Valenciana en el termini de dos mesos a comptar de l'endemà de la seua publicació.  
  
València, 5 d'agost de 2016.- El conseller d'Educació, Investigació, Cultura i Esport: Vicent Marzà Ibáñez.